钦定古今图书集成/理学汇编/学行典/第079卷 > 《三复圭赋》唐·张仲素
## 钦定古今图书集成/理学汇编/学行典/第079卷 > 《三复圭赋》唐·张仲素

贤哉南容，咏白圭于雅什，奉明义以为诫。征莠辞于
口给，谅同符于素履，将辨志而贞立。玷生在玉，伊良
工之可磨；言出于躬，纵驷马之不及。是知诗之为喻，
言以昭信，想研精于奥旨，知底滞于遗韵，咏叹彰其
不足，反复明乎克慎。身之是省，况开卷而念兹。心苟
无瑕，异献璞之往吝，允矣君子，宜其念之。惩诸嘉玉，
“观尔灵龟。”尚鲜华之彩；慕特达之词，知在涅而不昧。
同居暗以无欺。重明哲以作则，故沈吟于四时。既切
磋以求友，将造次而解颐。得之自中，殊学者之四失；
复而无斁，类夫子之《绎思》。是谟是训，是效是则。谅修
己以为物，可自家而刑国。既引之以改过，复重之以
比德。香芸自杂于卷舒，青蝇宁闲乎白黑？彼以圭为
瑞，此以诫为珍。苟因文而假物，非贵玉而贱珉。然则
怀璧者耻慢藏而成玷，事君者畏不密而失身。夫其
列于《雅》《颂》，备《法语》之为用；垂于后昆，庶厥道之长存。
汗简之文可考，绝编之义再敦。且非守句之末学，有
异断章而赋言。岂不以贤智之心，慎枢机之所启；瑾
瑜之质，惧毫发以成痕。懿夫志士仁人，明不自是。执
一善以无失，故《三复》而《乐只》。若或志于斯行，秉善价
而谁毁。